พสกนิกรทุกหมู่เหล่าจังหวัดยะลา ทำบุญตักบาตร ประกอบพิธี 3 ศาสนามหามงคล เฉลิมพระเกียรติ เนื่องในโอกาสเฉลิมพระชนมพรรษา สมเด็จพระเจ้าอยู่หัว 28 กรกฎาคม 2560
วันนี้ 28 ก.ค. 60 เมื่อเวลา 07.00 น. ที่ศาลากลางจังหวัดยะลา นายดลเดช พัฒนรัฐ ผู้ว่าราชการจังหวัดยะลา นำข้าราชการทหาร ตำรวจ นักเรียน นักศึกษา และประชาชนจังหวัดยะลาจำนวนมาก ร่วมประกอบพิธีทำบุญตักบาตรพระภิกษุสงฆ์ จำนวน 65 รูป เฉลิมพระเกียรติ เนื่องในโอกาสเฉลิมพระชนมพรรษา สมเด็จพระเจ้าอยู่หัว 28 กรกฎาคม 2560 จากนั้นผู้ว่าราชการจังหวัดยะลา ได้เปิดกรวยดอกไม้ธูปเทียนแพ ถวายราชสักการะเบื้องหน้าพระฉายาลักษณ์สมเด็จพระเจ้าอยู่หัวมหาวชิราลงกรณ บดินทรเทพยวรางกูร และกล่าวถวายราชสดุดีเฉลิมพระเกียรติถวายพระพรชัยมงคล พร้อมทั้งประกอบพิธีทางศาสนามหามงคล 3 ศาสนา ประกอบด้วย ศาสนาพุทธ พิธีเจริญพระพมุทธมนต์ถวายพระราชกุศล ศาสนาอิสลาม พิธีดุอาร์ขอพร และศาสนาคริสต์ พิธีอธิฐานภาวนา ทั้งนี้เพื่อพสกนิกรชาวจังหวัดยะลาได้ร่วมเฉลิมพระเกียรติ แสดงออกถึงความจงรักภักดี เนื่องในโอกาสเฉลิมพระชนมพรรษา สมเด็จพระเจ้าอยู่หัว 28 กรกฎาคม 2560
 
นอกจากนี้ทางจังหวัดยะลา ได้มีการจัดพิธีลงนามถวายพระพร กิจกรรมสาธารณประโยชน์ เนื่องในโอกาสเฉลิมพระชนมพรรษา สมเด็จพระเจ้าอยู่หัว 28 กรกฎาคม 2560 ประกอบด้วย การรับบริจาคโลหิต การปล่อยปลา การจัดกิจกรรมส่งเสริมสุขภาพตามกลุ่มวัย เทิดไท้องค์ราชันย์ การจัดนิทรรศการพระราชประวัติ พระราชกรณียกิจ สมเด็จพระเจ้าอยู่หัวมหาวชิราลงกรณ บดินทรเทพยวรางกูร